AEC Renown (三軸)

AEC Renown係英國AEC出嘅一款前置引擎三軸巴士底盤，1929年亮相。佢係歷嚟三款被命名為Renown嘅AEC巴士之中嘅第二款。

設計
Renown係由嗰時AEC嘅總工程師George John Rackham設計。雖然佢早就公開表示唔睇好三軸巴士嘅英國嘅前景，不過喺同AEC同一集團嘅London General巴士公司要求之下，都係設計咗佢出嚟。Renown嘅設計同Regent兩軸雙層巴士有啲似，不過佢有兩條驅動軸，兼且都係行單胎。而引擎波箱配搭都同Regent接近。

27呎版本
最早出現嘅AEC Renown係全長27呎版本。

London General喺1929至1932年間引入咗1,222架27呎Renown雙層巴士，當中少部分後期嘅車係原裝配AEC或者吉拿6LW柴油引擎。得4架27呎Renown係冇賣去倫敦，其中一架去咗諾咸頓，兩架係示範車，另有一架從來冇裝過車身。

1931年，英國倫敦以外地區嘅兩軸雙層巴士長度限制由25呎放寬到26呎，1932年倫敦亦跟住放寬，AEC順勢推出26呎長嘅Regent，自此27呎Renown再冇市場。1932年過後AEC淨係喺1937年出過24架27呎Renown畀倫敦運輸局作為單層客車。

30呎版本
AEC Renown亦有長陣版本，喺1930年亮相，可以配三軸車法例上限嘅30呎長車身。

買得最多30呎Renown嘅同樣係London General，佢喺1931至1932年引入咗202架，除咗1架係長途雙層客車之外，其餘都係單層車，後者其中兩架編配咗畀佢屬下嘅London General Country Services行郊區線。另有百幾架30呎Renown喺倫敦以外嘅地方行駛，當中有幾架係做咗貨車或者運油車。

亦有少數30呎Renown係賣咗出口，1架去咗丹麥、1架去咗澳洲、1架去咗南非、6架去咗挪威奧斯陸，40架去咗中國上海。

無軌電車版

1930年，AEC亦推出Renown嘅無軌電車版。最先推出嘅係建基於27呎Renown嘅663T，初時個行車摩打係擺喺原本引擎嘅位置。

1933年，AEC整咗佢唯一一部691T 30呎無軌電車畀倫敦，佢嘅設計同663T接近，但行車摩打擺得比較接近頭嗰條驅動軸，而左邊大陣就為咗遷就前門設計而喺中間位置造得低咗。1934年AEC再整咗一部30呎長嘅663T畀倫敦，佢改返做尾門設計，不過行車摩打同之前架691T一樣改後咗。

其後，呢個行車摩打擺法，喺663T同埋1935年投產嘅30呎長664T上面得到採用。而差唔多時候出現嘅出口單層版，係以原本嘅底盤為基礎，將前輪跨加長，令車門可以擺喺前輪跨，而行車摩打都係擺喺頭軸後面。

同Renown一樣，大部分663T同埋664T都係去咗倫敦，取代市內大部分有軌電車網絡；而去倫敦以外嘅數字就比較少。至於出口市場就包括澳洲、蘇聯、加拿大同埋南非，有18架因為二次大戰出唔到口去南非嘅8呎闊664T最後改咗去倫敦。

停產
最後一批AEC Renown喺1940年出廠，而663T、664T就出到大概1942年。

二次大戰之後，AEC同埋利蘭合組嘅British United Traction推出咗964T三軸無軌電車，但柴油引擎嘅Renown並冇重新推出。

參考
Thackray, Brian (2012). ''The AEC Story: From the Regent to the Monarch'. Amberley Publishing Ltd. 

巴士型號